नई दिल्ली: कश्मीरी अलगाववादी आसिया अंदराबी को राष्ट्रीय जांच एजेंसी (NIA) के दिल्ली स्थित मुख्यालय लाया गया था, जहां उससे पूछताछ की जा रही है. जांचकर्ताओं ने जानकारी दी है कि प्रतिबंधित संगठन दुख्तरान-ए-मिल्लत की 56-वर्षीय प्रमुख को NIA के लॉकअप में रखा गया है. हर कुछ घंटे बाद महिला अधिकारियों की एक नई टीम आसिया से सवाल करने के लिए पहुंचती है, और उससे पूछा जा रहा है कि आतंकवादी संगठन लश्कर-ए-तैयबा के प्रमुख हाफिज़ सईद से उसका क्या रिश्ता है, और वह हमेशा भारत के खिलाफ कड़ा रुख क्यों अपनाती है. आसिया अंदराबी पर कश्मीर घाटी में वर्ष 2016 में हुई बुरहान वानी की मौत के बाद विद्यार्थियों को विरोध प्रदर्शनों के लिए उकसाने में अहम भूमिका निभाने का आरोप है, और उसे अप्रैल में गिरफ्तार किया गया था. शुक्रवार को 10 दिन के लिए हिरासत में लेने का आदेश मिलने के बाद एजेंसी उसे पूछताछ के लिए श्रीनगर की जेल से दिल्ली ले आई थी.